Appell għal aktar dettalji dwar x'tip ta' għajnuna se tingħata 3 ta' April 2020 L-Istitut tal-Ġurnalisti Maltin jilqa l-aħbar li l-Gvern laqa' l-appelli li saru mill-IĠM f'ittra lill-Prim Ministru Robert Abela il-ġimgħa l-oħra: 1) l-għoti ta' finanzjament lill-mezzi tax-xandir, b'rikonoxximent bħala pilastru ewlieni f'demokrazija u 2) iż-żieda ta' fotografi freelance fil-lista ta' persuni li se jibbenefikaw mill-għajnuna finanzjarja riżultat tal-impatt negattiv li qed tħalli l-COVID19. Kif semmejna fl-istqarrija preċedenti, il-familja ġurnalistika, għandna numru ta' ġurnalisti u fotografi/camerapersons li huma freelancers, jaħdmu għal rashom, li d-dħul tagħhom diġa' naqas drastikament għax ix-xogħol tagħhom naqas billi per eżempju, bħalissa ma huma organizzati ebda attivitajiet sportivi, soċjali jew attivitajiet tal-massa li minnhom jiddependi ħafna mid-dħul ta' dawn il-ġurnalisti. Fl-aħħar jiem, f'laqgħa mal-Viċi President tal-Kummissjoni Ewropea Vera Jourova, il-Federazzjoni Ewropea tal-Ġurnalisti (EFJ) li l-IĠM hija membru tagħha, iddiskutiet il-ħtieġa li l-Unjoni Ewropea u l-Gvernijiet tal-Istati Membri, joħolqu pjan ta' rkupru għas-settur ġurnalistiku li hu kruċjali f'demokrazija. L-għaqda li tirrapreżenta lill-ġurnalisti appellat biex dan il-pjan ta irkupru ikun jinkludi: – Żieda fl-iffinanzjar li l-istati jgħaddu lill-media, – Appoġġ finanzjarju dirett għall-ġurnali ta' kuljum u l-gazzetti –ta' kull ġimgħa (għajnuna diretta, sussidji ta' emerġenza biex jinżammu l-impjiegi, self bla imgħax, kreditu ta' taxxi fuq il-pagi tal-purnalisti, tax credits lid-djar li għandhom abbonament fil-ġurnali, żjieda fir-reklamar tal-Gvern fil-media. – Sussidji li jitqassmu minn korp indipendenti fuq kriterji oġġettivi bħalma huma: prova ta' telf ta' dħul minn reklamar, u media li jinsabu f'periklu għal raġunijiet finanzjarji. – Jinħolqu Fondi mill-Unjoni Ewropea jew mill-pajjiżi membri msejħa "News Innovation Funds" li jgħinu, permezz ta' korp indipendenti li jkunu jinkludi organiżazzjonijiet ġurnalistiċi, modi ġodda kif jinġabru l-aħbarijiet fuq livell komunitarju. Dan il-Korp ikun jista' jqassam għotjiet biex jgħin il-ġurnaliżmu investigattiv u 'start ups' tal-aħbarijiet, fost innovazzjonijiet oħra. – Vouchers ta' abbonament fil-media stampata jew online, li jingħataw liċ-ċittadini kollha li għandhom 18 jew 19 il-sena. Il-Viċi President tal-Kummissjoni Ewopea wiegħdet lill-Federazzjoni tal-Ġurnalisti Ewropej li se twassal dawn it-talbiet lill-Kummissjoni u se terġa' tiltaqa' mal-Federazzjoni fi żmien ħmistax il-ġurnata b'aġġornament ta' dan it-talbiet. Sadattant hi ħeġġet lill-organiżazzjonijiet nazzjonali tal-ġurnalisti biex jippressaw lill-Gvernijiet rispettivi tagħhom għal għajnuna mill-Istat u tat garanzija li l-Kumissjoni Ewropea taħt ebda ċirkostanza ma hi se topponi li tingħata għajnuna simili mill-gvernijiet tal-pajjiżi membri. Għalhekk, l-Istitut tal-Ġurnalisti mill-ġdid jirringrazzja lill-Gvern Malti li fehem is-sitwazzjoni diffiċli li għaddejjin minnha l-kmamar tal-aħbarijiet lokali u l-irwol kruċjali tagħhom. Fl-istess waqt, l-IĠM jappella lill-Gvern biex jispeċifika fid-dettall x'tip ta' għajnuna se tkun qed tingħata lis-settur ġurnalistiku. Il-ġurnaliżmu hu pilastru tad-demokrazija u għalhekk jinħtieġlu kull għajnuna aktar u aktar f'dawn iż-żminijiet diffiċli.
L-IĠM jilqa' l-aħbar li l-Gvern laqa' l-appell tal-IĠM billi se jagħti appoġġ finanzjarju lill-ġurnalisti u inkluda lill-fotografi freelancers fil-lista ta' negozji li se jingħataw għajnuna finanzjarja